సమీపిస్తోన్న ఎన్‌పీఏల గడువు
- 28 కంపెనీలు... 2లక్షల కోట్ల అప్పులు
- దగ్గరపడుతున్న ఆర్‌బీఐ డెడ్‌లైన్‌
- వసూళ్లపై బ్యాంకుల దృష్టి
న్యూఢిల్లీ : బడా మొండి బాకీల పరిష్కారానికి రిజర్వు బ్యాంకు నిర్దేశించిన గడువు దగ్గరపడింది. దీంతో పలు కంపెనీల మొండి బకాయి(ఎన్‌పీఏ)ల పంతం పట్టడంపై బ్యాంకులు దృష్టి సారించాయని తెలుస్తోంది. ముఖ్యంగా అతిపెద్ద 28 మొండి బాకీల ఖాతాల పరిష్కారానికి వేగంగా చర్యలు తీసుకుంటున్నట్టు సమాచారం. ఇందులో వీడియోకాన్‌ ఇండిస్టీస్‌, జయప్రకాశ్‌ అసోసియేట్స్‌, ఉత్తమ్‌ గల్వా స్టీల్‌ తదితర కంపెనీల అప్పులు టాప్‌ జాబితాలో ఉన్నాయని ఈటీ ఒక కథనం వెల్లడించింది. ఆర్‌బీఐ రెండో జాబితా ప్రకారం 28 కంపెనీలు వివిధ బ్యాంకులకు దాదాపుగా రూ.2 లక్షల కోట్ల అప్పులు చెల్లించాల్సి ఉంది. ఒక్క వీడియోకాన్‌ కంపెనీనే రూ.43,000 కోట్ల రుణ బకాయిలు పడింది. కాగా జయప్రకాశ్‌ అసోసియేట్స్‌ రూ.26,000 కోట్లు బాకీ చెల్లించాల్సి ఉంది. ఈ కంపెనీలన్నీ డిసెంబర్‌ 13 కల్లా తమ రుణాల పునరుద్దరణ చేసుకోవాల్సి ఉంది. లేకపోతే ఈ ఖాతాలు నేషనల్‌ కంపెనీ లా ట్రిబ్యునల్‌ (ఎన్‌సీఎల్‌టీ) ప్రక్రియలోకి వెళ్లనున్నాయి. అదే జరిగితే బ్యాంకులు తమ రుణ విలువలో 50 శాతం వరకు నష్టపోయే అవకాశం ఉంది. దీంతో బ్యాంకుల లాభాలపై ఒత్తిడి పడనుంది. ఈ నేపథ్యంలోనే ఈ మొండి బాకీల పని పట్టాలని విత్త సంస్థలు నిర్దేశించుకున్నట్టు తెలుస్తోంది.
జయప్రకాశ్‌ అసోసియేట్స్‌, ఉత్తమ్‌ గల్వా స్టీల్‌, బిల్ట్‌, జరు బాలాజీ కంపెనీల అప్పుల చెల్లింపు గడువు దగ్గర పడుతుండటం, అవి చెల్లించకపోవడంతో వీటికి అప్పులిచ్చిన బ్యాంకులు ఆందోళనలో పడ్డాయని బ్యాంకింగ్‌ వర్గాలు పేర్కొన్నాయి. కాగా రుచి సోయా, ఆర్చిడ్‌ ఫార్మా, ఉత్తమ్‌ గల్లా మెటాలిక్స్‌ రుణ గ్రహీతలు గడువుకు ముందు పునరుద్దరించుకునే ప్రక్రియలో ఉన్నాయని తెలుస్తోంది. కాగా 28 కంపెనీలకు చెందిన ఈ అప్పుల వసూళ్ళ ప్రక్రియ తుది దశలో ఉందని ఒక బ్యాంకరు తెలిపారు. కాగా వీడియోకాన్‌తో చర్చలు జరుగుతున్నాయని పేర్కొన్నారు. కొన్ని కంపెనీలు తమకు మరింత గడువు ఇవ్వాలని కోరుతున్నాయని బ్యాంకు అధికారి ఒకరు తెలిపారు.
దేశంలోని అత్యధిక విలువ చేసే 12 మొండి బాకీల వసూళ్ల పరిష్కారానికి చర్యలు తీసుకోవాలని రిజర్వు బ్యాంకు గత జూన్‌లో ఎన్‌సీిఎల్‌టీని కోరింది. కాగా ఆగస్టు చివరి వారంలో 28 అతిపెద్ద మొండి బాకీలు కలిగిన కంపెనీల జాబితాను వెల్లడించింది. కాగా ఈ ఖాతాలు ట్రిబ్యునల్‌కు చేరకుండా బ్యాంకులు పరిష్కరించు కోవాలని ఆర్‌బీఐ నిర్దేశించింది. ఈ మొండి బాకీలను డిసెంబర్‌ 13లోగా పరిష్కరించుకోవడంలో విఫలం అయితే డిసెంబర్‌ 31లోగా ఎన్‌సీఎల్‌టీని ఆశ్రయించాలని ఆదేశించింది. కంపెనీల పరపతిని బట్టి రుణాల పునరుద్దరణకు అవకాశం ఉంటే కూడా చూడాలని పేర్కొంది.
కాగా ఉత్తమ్‌ గల్వా స్టీల్‌, బిల్ట్‌, జయిబాలాజీ, జైశ్వల్‌ నికో, సోమా ఎంటర్‌ప్రైజెస్‌, అన్‌రక్‌ అల్యూమినియం కంపెనీలో ఇప్పటికే కొన్ని తమ రుణాలను పునరుద్దరించుకున్నాయని, మరికొన్ని ప్రతిపాదనలు తుది దశలో ఉన్నాయని బ్యాంకర్లు పేర్కొంటున్నారు. కొన్ని మొండి బాకీలను అసెట్‌ రీస్ట్రక్షర్‌ కంపెనీ (ఏఆర్‌సీ)లకు అమ్మేసినట్టు తెలిపారు. బిల్ట్‌, జరుబాలాజీ కంపెనీల అప్పులను ఏఆర్‌సీిలకు విక్రయించినట్టు తెలుస్తోంది. కాగా నాగార్జున ఆయిల్‌ రిఫైనరీ, ఉత్తమ్‌ గల్లా మెటాలిక్స్‌, ఆర్చిడ్‌ ఫార్మా, రుచి సోయా, యునిటీ ఇన్‌ఫ్రా ప్రాజెక్ట్సు అప్పులు ఎన్‌సీఎల్‌టీ ప్రక్రియకు వెళ్లిపోయినట్టు సమాచారం. కాగా ఆసియన్‌ కలర్‌ కోటెడ్‌, ఐవిఆర్‌సీిఎల్‌, శక్తిభోగ్‌, వీడియోకాన్‌ టెలికాం, ఎస్సార్‌ ప్రాజెక్ట్సు అప్పుల కేసులు ఎన్‌సీఎల్‌టీకి చేరనున్నాయని ఓ బ్యాంకు అధికారి పేర్కొన్నారు.
మీ స్నేహితులకు రికమెండ్ చెయ్యండి